Imtella' Novembru 15, 2021 - Aġġornata 15 Ta' Novembru, 2021 6:06pm Grupp internazzjonali magħruf għal serq ta' ġojjellerija ntbagħat 28 sena ħabs wara li nstab ħati għal sensiela ta' serq b'valur ta' aktar minn €26 miljun f'oġġetti prezzjużi. Jugoslav Jovanovic, Alessandro Maltese u Alessandro Donati ammettew li daħlu u serqu mid-dar ta' Tamara Ecclestone f'Diċembru ta' sentejn ilu. It-tliet Taljana nstabu ħatja wkoll li serqu mid-dar ta' Frank Lampard u mid-dar tal-ex chairman ta' Leicester City, illum mejjet, Vichai Srivaddhanaprabha. Jovanovic li għandu 24 sena ġie kkundannat mill-qorti ta' Isleworth Crown disa' snin ħabs wara li nstab ħati li kien kompliċi f'dawn is-serqiet u sentejn oħra għal ħasil ta' flus. Donati li għandu 45 sena u Maltese li għandu 44 sena ġew ikkundannati bejniethom kważi 18-il sena ħabs. Matul l-ewwel 13-il jum ta' Diċembru tal-2019, it-tliet ħallelin serqu b'26 miljun f'oġġetti ta' valur mid-djar ta' Ecclestone, Lampard u Srivaddhanaprabha. Ħafna mill-oġġetti misruqa baqgħu qatt ma ġew irritornati. Il-Prosekutur Timothy Cray qal li dan il-grupp interazzjonali, ippjana u wettaq fost l-aktar serqiet ta' valur fir-Renju Unit". Huwa qal li s-serqiet kienu ppjanati sal-inqas dettall fejn il-ħallelin irnexxielhom jaslu u jbattlu s-safe li fih kienu jinżammu l-oġġetti prezzjużi.